**DE-O VIATA TE-AM IUBIT**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DE-O VIAŢĂ TE-AM IUBIT

Se sting în mine, anotimpuri pline

De dor, de iarbă, de iubiri fugare,

Şi mă cufund în lumile stelare

Arzând, fugind de-a mea întunecime.

Când au trecut atâţia ani lumină

Prin ochii mei, prin trupul meu de lut,

Cum m-au străpuns şi totuşi n-au durut,

Clipe şi ani, ducându-mă spre tină.

Poate-aş fi fost şi-acum rătăcitor

Şi poate nu mi-ar fi trecut prin minte

Cât de putin rămâne înainte,

Cât de incert e timpul viitor.

Dar m-am ciocnit de ochii tăi, de tine,

Şi universul meu s-a răsturnat.

Simt cum mă mistuie un foc ciudat.

În tampla-mi bate clipa care vine.

Nu, nu mă tem că n-are să mai bată.

Mă tem că n-am să te mai pot vedea.

Iubirea ce ţi-o port e rană grea,

Dar nu eşti tu, iubito, vinovată.

E vina lumii care m-a născut

Fără să-mi spună unde te găsesc.

Acum nu pot decât să te iubesc

Cu nostalgia timpului trecut.

Şi-atunci conjug la timpul infinit

O existenţă până azi săracă.

De vor, secunde, ore, ani, să treacă.

Eu te iubesc. De-o viaţă te-am iubit.